“ህግ በማስከበሩ ሂደት በሕዝቦች መካከል የሻከረ የታሪክ ግንኙነት መፈጠር የለበትም” ሲሳይ መንገስቴ (ዶክተር)
ባሕር ዳር: ጥቅምት 27/2013 ዓ.ም (አብመድ) በተደጋጋሚ እንደሚባለው “በዓለም ላይ መጥፎ የሚባል ሠላም፤ መልካም የሚባል ጦርነት የለም” በተለይ በትናንትናው አብሮነት መፃዒውም በጋራ በተሳሰረ ወንድም ሕዝብ መካከል የሚፈጠር ግጭት አሸናፊም ሆነ ተሸናፊ ካለመኖሩ ሌላ ውጤቱ ኪሳራ ብቻ ነው፡፡ ሠላም ግን ስለተዘመረለት እና ሕዝብ ስለሚፈልግው ብቻ አይመጣም፡፡ ሠላም የሕዝቦችን መሻት ብቻ ሳይሆን የመሪዎችን ይሁንታም ይፈልጋል፡፡ በአንፃሩ ግጭት የሰውን ልጅ ህይዎት የሚቀጥፍ እና ንብረት የሚያወድም ቢሆንም ቅሉ ዛሬም ድረስ ከሰው ልጆች መስተጋብር ሲፋቅ አይስተዋልም፡፡አሁናዊውን የኢትዮጵያ ሁኔታ አስመልክቶ አብመድ ያነጋገራቸው በአዲስ አበባ ዩኒቨርሲቲ የህግና አስተዳደር ኮሌጅ የሰብዓዊ መብትና ፌዴራሊዝም መምህር እና ተመራማሪው ሲሳይ መንገስቴ (ዶክተር) ሂደቱን ‹‹የፌዴራል መንግስት ተገዶ የገባበት ህግ የማስከበር እርምጃ›› ብለውታል፡፡ “ግጭት ጠማቂዎቹም ሕዝባዊ ለውጡ ዳር የገፋቸው ጥቂት የቀድሞ አድራጊ ፈጣሪ እና ‘ተገፋን’ ብለው የሚያስቡ ግበረ አበሮቻቸው እንጂ የሕዝብ ቀጥተኛ ተሳትፎ የለውም” ነው ያሉት ዶክተር ሲሳይ፡፡